Medelye stroom in vir geliefde sakeman van BethlehemGerard de Boer (Foto: Hoërskool Witteberg/Facebook) Gerard de Boer (45), ŉ bekende sakeman in Bethlehem in die Vrystaat, is Saterdag dood aangetref by sy onderneming. Konst. Puleng Lebakeng, woordvoerder van die polisie, het gesê De Boer se pa Henk, en sy vrou, Lize, het ondersoek ingestel nadat hy nie teen die gewone tyd terug was by die huis nie. “Sy vrou was besorg en het haar skoonpa gekontak. Hulle het besluit om De Boer by sy werk te gaan soek en daar het hulle op sy liggaam afgekom.” De Boer was die eienaar van Solomons Mica. Die polisie en paramedici is na die hardewarewinkel ontbied en De Boer is dood verklaar. “Hy is vermoedelik verwurg. Die polisie ondersoek ŉ saak van moord.” Hy laat sy vrou en vyf kinders agter. Intussen stroom boodskappe van medelye in vir De Boer op sosiale media. André Smith, skoolhoof van Primêre Skool Jordania, waar De Boer jarelange beheerliggaamvoorsitter was, het die nuus op die skool se Facebook-blad bevestig. “Ons innige meegevoel aan sy vrou Lize, die kinders en al die ander familie en vriende. Hy het diep spore by Jordania getrap en altyd meer as sy deel gedoen. Sy nalatenskap by die skool en aandeel in die skool se suksesse is enorm. Hy gaan beslis gemis word.” Die hoof van Bethlehem Akademie, Peet Booysen, het gesê as iets só tragies gebeur, raak dit ŉ hele gemeenskap. “Ons innige simpatie aan die De Boer-gesin met die heengaan van Gerard de Boer. Hy was ŉ groot deel van die gemeenskap en sal gemis word. Mag God hierdie gesin omvou met sy almagtige krag.” Die Hoërskool Witteberg het ook hul medelye uitgespreek. “Dit is met groot hartseer en emosie, ‘n gevoel van onwerklikheid, dat ek namens die Wittebergfamilie ons innige meegevoel met Lize, Hendré, Franco, Gérard, Christiaan en Lia betuig met die skielike heengaan van Gérard,” het Coenie Venter gesê. “Ons woorde ontbreek om te vertroos of sin te maak van jul groot verlies. Ons eer sy nagedagtenis in die wete dat hy nie net as oudskolier, vriend en beheerliggaamslid nie, maar werklik as mens, ‘n reuse en tasbare verskil by Witteberg gemaak het. Sy nalatenskap sal in jare wat kom die stille getuienis wees van sy omgeehart, sy oop hand en sy diensbare gees. Ons vertrou ons Here vir Sy vertroosting, berusting en omarming van jul as gesin. Gérard de Boer ons sal jou mis!” Dana Roothman het ook op ŉ Facebook-plasing reageer. “Dit is so onnodig! ŉ Ramp vir ons dorp. Die De Boers was en is deel van die gemeenskap vir soveel jare en het net goed gedoen nie net in besigheid nie maar aan sovele in gemeenskap. Ons diepste meegevoel aan sy ouers en gesin en familie. Mag GOD julle deur hierdie tyd van beproewing dra en versterk.” Amanda Reinecke van Bénédictions Décor het ook haar meegevoel betuig. “Dit was werklik heerlik om saam met jou ŉ pad te kon stap. Jy was regtig ŉ ongelooflik man. Ons gaan jou baie mis.” Enigiemand met inligting word versoek om met kapt. Screamer Tshabalala kontak te maak by 083 713 7076.